
	1
	2 Kwakusele kuziintsuku eziliqela kunetha, kwaye wonke ubani wayengonwabanga. Wonke umntu ngaphandle nje kukaSizwe, owayevuka enoncumo ntsasa zonke.
“Yhoo, Sizwe! Olo ncumo lwakho lungumlingo!” watsho uMakhulu. “Ingaba uncumele mna?”
USizwe wabeka isandla sakhe emlonyeni, efihla uncumo lwakhe. “Kodwa luncumo LWAM  ndedwa nje, Makhulu,” wasebeza.

	3 Umama wakhe wathi gquzu intsini. “Sizwe! Uncumo yinto onokwabelana ngayo nabanye kodwa ihlale iyeyakho. Jonga!” 
Umama wakhe wamphakamisa, emveza esipilini. Nalo uncumo lwakhe, luqaqambe ngobubele nothando njengakuqala.
	4 Yayilixesha lokuhamba. Umama waqhobosha isikhwehle sikaSizwe baze bahamba kuloo mvula, besingise kwithala leencwadi.
Xa behlisa isitalato, babona uZanele, oyena mhlobo mkhulu kaSizwe, emi ekrobe efestileni kowabo, ejonge imvula kalusizi. 
USizwe waluva uncumo lwakhe luchwechwa, luchwechwa luziveza. Uthe esithi phakaphaka, lwabe uncumo lwakhe LUTHE GQADA PHANDLE lwazibonakalisa, lwaza lwabhabha lwanqumla esitiyeni lwaya kuZanele. UZanele naye walwanga waluqinisa uncumo – wayengenakho tu ukuluyeka luphuncuke kuba lwaluxabiseke kakhulu.

	5 Wathi xa uSizwe edlulela kwithala leencwadi, kwavakala intsimbi yokunkqonkqoza ikhala kuloZanele. Kwakufika unoposi, ephethe ileta evela kumzala kaZanele amthanda kunene. UZanele wavuya kakhulu kangangokuba uncumo lwathi khwaphululu  
lutsiba-tsiba ukuya kunoposi. 
“Enkosi, Mnumzana Noposi!” utshilo uZanele.
	6 Uncumo lukaZanele yayiyeyona nto iqaqambileyo, ezele ububele nolonwabo unoposi awakhe wayibona ngaloo ntsasa. Lwamgcina eziva efudumele lo gama ahambisa iposi kuloo mvula. 
Wafika endlwini enkulu. Ngaphaya kwesango, kwakukho inja eyayijikeleza, isenza umkhulungwane, ikhonkotha, ikhonkotha kakhulu. Yayikhangeleka ibhanxeke kangangokuba unoposi zange akwazi ukuzibamba, wancuma. Olo ncumo lwatsibela ngaphaya kwesango lubengezela luchwayito.
Inja yayeka ukukhonkotha. Yamisa iindlebe 
zayo, yajiwuzisa nomsila wayo. Emva koko yajika ngokukhawuleza, yathi ngqe ukuya endlwini izele luncumo olonwabisayo noluxabisekileyo.

	7 Kwathi gqi ixhego elitotobayo, elavula ucango. 
“Hayi khona! Awunakungena kule endlu. Umanzi wonke unje!” uyixelele oko le nja. Kodwa kuthe kwa-oko, uncumo lwathi gqi lwasingisa exhegweni. 
Ixhego lema nkqo ngoku. “Eyishi” latsho, “Ihoywe ngubani into yemvula enethayo? Yiza kwedini, khe sizulazule!” Kwa-oko bangene endleleni, beman’ ukutsiba ezo zichenene zamanzi zisendleleni. 
	8 Phaya endleleni, kwindawo yokunqumla abahamba ngeenyawo, kwakumi uNkosikazi Makabela, igosa lendlela elinochuku kunene. Wayegodola kwaye emanzi, engonwabanga kwaphela. Ixhego laliyazi kakuhle into ekufuneka liyenzile. 
“Molo Nkosikazi Makabela!” kukhwaze eli xhego, laze latsho ngolubanzi lona ncumo, luyimvuzemvuze bububele. Kodwa uNkosikazi Makabela zange alincumele yena eli xhego.

	9 n/a
	10 Ukuma emvuleni usebenza, iintsuku ziqengqeleka kungakwenza ukhangeleke ulusizi ngokwenene. Kodwa uncumo yinto engumlingo kuba emva kwethuba, uncumo lwakhula ngaphakathi, kangangokuba kwaba nzima kakhulu ukulugcina ngaphakathi. Zange lukhawuleze, kodwa kancinci-kancinci, lwaqalisa ukuchwechwa lwade, ngelingeni …!
Uncumo oluhle nolubanzi lwazalisa ubuso bukaNkosikazi Makabela! 
Kwakhala intsimbi esikolweni, baze abantwana babaleka befuna ukunqumla indlela. UNkosikazi Makabela waphakamisa ibhodi yakhe eluphawu lwendlela, waza wancuma, encumela umntwana ngamnye.

	11 Abantwana bancumela oomama nootata babo, kwakunye noomakhulu nootatomkhulu babo, kunye noodadewabo nabantakwabo. Bancumela umqhubi webhasi kunye nomama othengisa imifuno neziqhamo ecaleni kwendlela, uMme Makau, nowathi khwasu waya kuncumela umyeni wakhe, waza yena umyeni wakhe wancumela usodolophu …
Uncumo lwaluzitsibela apha naphaya, luqengqeleka, luqaqanjiswe bububele lwazalisa ngolonwabo de kwancuma WONKE UMNTU, kwagigithekwa kusitsho isiqhazolo sentsini kuloo mvula indyondyozayo.
	12 Kwithala leencwadi, kwakuthe zole cwaka, kuvakala nje imvula ehlokomisa izinki.
“Lixesha lokuba sihambe,” utshilo umama kaSizwe, evala incwadi yakhe. 
“Awu, Mama!” watsho uSizwe, luphelile tu 
uncumo kuye.

	13 Kodwa bathi bakuphumela ngaphandle, esitalatweni … ONJANI WONA UMBONO! Wonke umntu kuloo dolophu wayelapho. Wonke nje umntu! Kwaye BONKE NJE babencumile!
	14 Uncumo olusuka kuloo nginginya lwatsiba ngobubele lusiya kuSizwe. Lwamenza waziva efudumele, lwamnyumbaza, lwaze lwenyuka lusuka ezinzwaneni zakhe … lwaya PHEZULU entloko. Wayezaliswe lulonwabo olukhulu kangangokuba uncumo lwakhe lolonwabo noluhle lwathi gqi ngokuqaqambileyo.
Kwakukho into etshintshileyo. Loo mvakwemini yayithe gqume, imnyama kwaye inetha yayingabonakali ilusizi kwaye isoyikeka kakhulu ngoku. Ingaba …?
EWE NJE! Ayegabukile amafu, ilanga elifudumeleyo laliqaqambise loo mitha yalo likhanyisele abantu, lutsho ngolona ncumo lukhulu noluhle olwakha lwabonwa.

